
                                                             AVIZ

asupra propunerii legislative pentru completarea Legii nr.351/2004,

cu modificările şi completările ulterioare
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru completarea Legii nr.351/2004, cu modificările şi completările ulterioare, trimisă cu adresa nr. Pl-x 808 din 29 noiembrie 2010, înregistrată sub nr. 21/354 din  2 decembrie  2010. 
  Senatul, în calitate de primă Cameră sesizată, a respins iniţiativa legislativă în şedinţa din 24 noiembrie 2010.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  14 decembrie 2010.

    Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, trimis cu adresa nr. 735 din 14 iunie 2010 şi  punctul de vedere al Guvernului transmis cu adresa  nr. 2068 din 9 august 2010 prin care nu susţine adoptarea acestei iniţiative legislative.
     Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât majoritatea parcurilor industriale care formează obiectul de reglementare al prezentei propuneri legislative sunt amplasate în interiorul localităţilor                (în intravilan) fără altă posibilitate de alimentare cu gaze naturale decât cea din sistemul de distribuţie existent în localitate. Consecinţa imediată a aprobării unui asemenea demers legislativ ar consta în apariţia, pe lângă tariful actual de distribuţie perceput de operatorul sistemului, a unui nou tarif aferent distribuţiei de gaze în cadrul parcului industrial şi, implicit, la creşterea preţului final la consumatorii din cadrul parcului.

     Totodată, membrii Comisiei au apreciat că norma juridică care face obiectul acestei iniţiative legislative ar fi trebuit analizată în contextul transpunerii în legislaţia naţională, până la data de 3 martie 2011, a prevederilor celui de-al treilea pachet legislativ energetic, respectiv Directiva 2009/73/CE a Parlamentului European şi a Consiliului din 13 iulie 2009 privind normele comune pentru piaţa internă în sectorul gazelor naturale şi de abrogare a Directivei 2003/55/CE, act comunitar care prevede dispoziţii incidente parcurilor industriale.
  Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi,                   avizarea negativă a propunerii legislative.

În raport cu obiectul şi conţinutul său, iniţiativa legislativă face parte din categoria legilor ordinare.

